**Predkladacia správa**

Ministerstvo práce, sociálnych vecí a rodiny Slovenskej republiky predkladá Súhrnnú správu o stave rodovej rovnosti za rok 2013 (ďalej iba „správa“) na základe uznesenia vlády Slovenskej republiky č. 202/2013 z 24. apríla 2013.Predložený materiál je už v poradí šiestou správou.

 Prvá časť správy identifikuje základné problémy rodovej ne/rovnosti na Slovensku, ako aj hodnoty súhrnných ukazovateľov rodovej rovnosti podľa aktuálnej dostupnosti a porovnáva ich s celoeurópskymi indikátormi. Okrem toho uvádza umiestnenie Slovenskej republiky v rámci medzinárodných hodnotení na základe kompozitných ukazovateľov rodovej rovnosti resp. nerovnosti. Druhá, analytická časť správy, je zameraná na analýzu situácie v oblasti zosúladenia rodinného a pracovného života a na úlohu rodičovstva v živote žien a mužov a prináša komplexný pohľad od európskeho kontextu cez slovenskú legislatívu a podmienky až k analýze existujúcej situácie v oblasti služieb starostlivosti o deti.

 Správa je predložená na rokovanie Hospodárskej a sociálnej rady SR, Rady vlády pre ľudské práva, národnostné menšiny a rodovú rovnosť, na rokovanie vlády SR a na rokovanie orgánov Národnej rady Slovenskej republiky.